HANA-KCE ร่วงแรง! วิตกบาทแข็ง-สินค้าอิเล็กทรอนิกส์ซบเซา
HANA-KCE กอดคอกันร่วง วิตกเงินบาทแข็งค่า-ความต้องการสินค้าอิเล็คทรอนิกส์ชะลอตัวในครึ่งปีหลัง
18 ก.ค. 2560

ผู้สื่อข่าวรายงานว่า ราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 11.45 น. ราคาอยู่ที่ 46.75 บาท ลบ 2.75 บาท หรือ 5.56% สูงสุดที่ 49 บาท ต่ำสุดที่ 46.50 บาท มูลค่าซื้อขายที่ 219.48 ล้านบาท
ขณะเดียวกันราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ราคาอยู่ที่ 101.50 บาท ลบ 2.50 บาท หรือ 2.40% สูงสุดที่ 104.00 บาท ต่ำสุดที่ 101.00 บาท มูลค่าซื้อขายที่ 253.45 ล้านบาท ขณะที่ดัชนีตลาดหุ้นไทยโดยรวมลบ 0.13%
 
โดยราคาหุ้นในกลุ่มชิ้นส่วนอิเล็กทรอนิกส์ปรับตัวลงหนัก หลังจากเงินบาทแข็งค่าอย่างต่อเนื่อง ทั้งนี้หากนับต้นปีถึงปัจจุบันมีส่วนต่างค่อนข้างมากเกือบ 5% ซึ่งจะส่งผลกระทบต่อผลประกอบการหุ้นกลุ่มส่งออกที่มีรายได้เป็นดอลลาร์
ทั้งนี้หุ้นกลุ่มดังกล่าวจะได้รับผลกระทบมากที่สุดได้แก่ DELTA, KCE, HANA เนื่องจากบริษัทเหล่านี้มีรายได้เป็นเงินดอลลาร์มากกว่า 70% ทุกๆการแข็งค่าของเงินบาท จะส่งผลกระทบต่อคาดการณ์กำไรและราคาเหมาะสมของหุ้นในกลุ่มนี้อย่างมีนัยสำคัญ
 
โดยค่าเงินบาท ล่าสุด ณ เวลา 11.42 น. อยู่ที่ 33.57 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 33.71 บาท/ดอลลาร์ โดยเงินบาทยังปรับตัวแข็งค่าอย่างต่อเนื่องเมื่อเทียบกับดอลลาร์สหรัฐ สอดคล้องกับทิศทางของค่าเงินสกุลอื่นในเอเชียที่ปรับตัวแข็งค่าขึ้นเช่นกัน หลังจากที่ช่วงนี้ตัวเลขเศรษฐกิจสหรัฐฯ ออกมาไม่ค่อยดีนัก ประกอบกับช่วงนี้รายงานข้อมูลเศรษฐกิจของจีนออกมาค่อนข้างดี จึงถือเป็นปัจจัยหนุนให้แก่ตลาดประเทศเกิดใหม่ (Emerging Market)
ขณะที่เงินบาทยังมีแนวโน้มแข็งค่าต่อ และถือว่าเป็นการแข็งค่าในรอบ 2 ปี เพราะตอนนี้ตัวเลขทางฝั่งจีนออกมาดี ซึ่งเป็นตัวช่วยหนุน Emerging Market ให้กรอบการเคลื่อนไหวที่ 33.50-33.60 บาท/ดอลลาร์
 
ด้าน บล.ซีไอเอ็มบี แนะนำ “ขาย” HANA ราคาเป้าหมาย 43 บาท/หุ้น โดยคาดบริษัทจะเจอกับแรงกดดันต่อกำไรในช่วงสั้น เพราะเราเชื่อว่าการลงทุนในสินค้าคงคลังของลูกค้าผู้ผลิตสินค้าอิเล็กทรอนิกส์จะชะลอตัวลงในไตรมาส 4/60 ขณะที่คาดกำไรปกติเพิ่มขึ้น 18.3% ในปี 60 และ 10% ในปี 61 มาจากสินค้าประเภทโทรศัพท์มือถือ และชิ้นส่วนยานยนต์ ซึ่งเรามองว่าสะท้อนไปในราคาหุ้นแล้ว
ด้านปัจจัยลบต่อประมาณการคือ การชะลอตัวลงของความต้องการสินค้าอิเล็คทรอนิกส์ โดยเฉพาะในกลุ่ม Smartphone ในครึ่งปีหลังของปี 60